મહેસાણા નગરપાલીકાનાં ચીફ ઓફીસર દ્વારા શહેરનાં અવસર પાર્ટી પ્લોટની પાછળ આવેલી રાધે એક્ઝોટીકા અને શ્યામ બંગલોઝનાં મકાનમાલિકોને માર્જીનની જગ્યામાં કરેલ ગેરકાયદેસર બાંધકામ દૂર કરવા નોટીસ પાઠવવામાં આવી છે.રાધે એક્ઝોટીકાનાં ૮૪ અને શ્યામ બંગલોઝનાં ૨૯ મકાનમાલિકોને નોટીસ પાઠવીને ગેરકાયદેસર બાંધકામ દૂર કરવા અને તે અંગેનાં આધાર પુરાવા રજૂ કરવા માટે ૭ દિવસનો સમય આપવામાં આવ્યો છે.દિવસ-૭ માં ગેરકાયદેસર બાંધકામ દૂર નહી કરાય અને આધાર પુરાવાઓ રજૂ નહી કરાય તો ટાઉન પ્લાનીંગ એક્ટ-૧૯૭૬ ની જોગવાઈ મુજબ બિનઅધિકૃત દબાણ દૂર કરાશે તેવી ચીફ ઓફીસર દ્વારા તાકીદ કરવામાં આવી છે.જો બિનઅધિકૃત દબાણ પાલીકા દ્વારા દૂર કરવામાં આવશે તો તેની તમામ જવાબદારી અને ખર્ચ મકાનમાલિકોની રહેશે તેવો નોટીસમાં ઉલ્લેખ કરાયો છે.જો કે રાધે એક્ઝોટીકાનાં A/1 નંબરનો બંગલો પૂર્વ ગૃહ રાજ્ય મંત્રી રજનીભાઈ પટેલનો હોવાથી તેમને પણ ગેરકાયદેસર બાંધકામ દૂર કરવા નોટીસ પાઠવવામાં આવતાં સમગ્ર મામલો રાજકીય બની ગયો હતો.હાલમાં રજનીભાઈ અમદાવાદમાં રહેતા હોવાથી ભાડે આપી દેવામાં આવ્યો છે.પરંતુ તેમની માલિકીનું મકાન હોવાથી પાલીકાની નોટીસનો મામલો રાજકીય બની ગયો હતો.તેથી ચીફ ઓફીસર દ્વારા અપાયેલી નોટીસ શહેરમાં દિવસભર ટોક ઓફ ધી ટાઉન બની હતી.